Dôvodová správa

B. Osobitná časť

Článok I 

K bodu 1 
[bookmark: _Hlk216078328]K § 3j
Mobilný hospic lekár a sestra
Upravuje sa výška pevnej ceny za zdravotnú starostlivosť poskytovanú za každú návštevu osoby v paliatívnej zdravotnej starostlivosti v jej domácom prostredí alebo v inom prirodzenom prostredí
a) mobilným hospicom vykonanú spoločne lekárom a sestrou mobilného hospicu v rámci riadneho pracovného času od 7.00 hod. do 19.00 hod. zo sumy 142 eur na sumu 150 eur, 
b) mobilným hospicom vykonanú spoločne lekárom a sestrou mobilného hospicu mimo riadneho pracovného času od 19:00 hod. do 7:00 hod. zo sumy 162 eur na sumu 170 eur. 

Mobilný hospic sestra
Upravuje sa výška pevnej ceny za ošetrovateľskú starostlivosť poskytovanú za každú návštevu osoby v paliatívnej zdravotnej starostlivosti v jej domácom prostredí alebo v inom prirodzenom prostredí vykonanú osobitne len sestrou 
a) mobilným hospicom v rámci riadneho pracovného času od 7.00 hod. do 19.00 hod. zo sumy 50 eur na sumu 53 eur,
b) mobilným hospicom vykonanú mimo riadneho pracovného času od 19:00 do 7:00 hod. zo sumy 60 eur na sumu 63 eur.
Počet návštev osoby v paliatívnej zdravotnej starostlivosti v jej domácom prostredí alebo v inom prirodzenom prostredí mobilným hospicom vykonanú spoločne lekárom a sestrou mobilného hospicu ostáva na 10 návštev na jednu osobu v paliatívnej starostlivosti za 12 kalendárnych mesiacov. Tento počet návštev nie je obmedzený pre deti do 19 rokov veku.
Počet návštev osoby v paliatívnej zdravotnej starostlivosti v jej domácom prostredí alebo v inom prirodzenom prostredí mobilným hospicom vykonanú len sestrou mobilného hospicu ostáva na 20 návštev na jednu osobu v paliatívnej starostlivosti za 12 kalendárnych mesiacov. Tento počet návštev nie je obmedzený pre deti do 19 rokov veku. Zostáva zachované, že sa neuhrádza návšteva osoby v paliatívnej starostlivosti vykonaná osobitne sestrou mobilného hospicu, ak v ten istý deň boli osobe v paliatívnej starostlivosti poskytnuté ošetrovateľské výkony poskytované agentúrou domácej ošetrovateľskej starostlivosti.
Zvyšuje sa cena dopravy za jeden kilometer jazdy osobným motorovým vozidlom za zdravotnú starostlivosť poskytovanú lekárom a sestrou mobilného hospicu alebo osobitne sestrou mobilného hospicu za každú návštevu osoby v paliatívnej starostlivosti, z 0,37 na úroveň 0,427 eura. Spôsob vykazovania kilometrov opatrenie nestanovuje.

Hospic
Upravuje sa výška pevnej ceny za paliatívnu zdravotnú starostlivosť poskytovanú v hospici zo sumy 243 eur na lôžkodeň na sumu 255 eur na lôžkodeň. Pevná cena podľa prvej vety sa uplatní najviac na šesť mesiacov odo dňa prijatia osoby do hospicu, okrem prípadov, ak zdravotná poisťovňa súhlasila s predĺžením lehoty. Ak zdravotná poisťovňa odsúhlasila predĺženie doby poskytovania paliatívnej zdravotnej starostlivosti, pevná suma za lôžkodeň je 127,50 eur počas odsúhlasenej predĺženej doby. Ak sa odsúhlasenie predĺženia paliatívnej zdravotnej starostlivosti týka osoby, ktorej bola paliatívna zdravotná starostlivosť indikovaná pred dosiahnutím 19 roku veku, uplatní sa na túto predĺženú dobu poskytovania paliatívnej zdravotnej starostlivosti pevná cena vo výške 255 eur.

Výkon Sledovanie a kontrolovanie klinického stavu osoby s trvalou potrebou umelej pľúcnej ventilácie
Zvyšuje sa pevná cena za zdravotný výkon „Sledovanie a kontrolovanie klinického stavu osoby s trvalou potrebou umelej pľúcnej ventilácie“ poskytovaný osobe v domácom prostredí alebo v inom prirodzenom prostredí, v ktorom je osoba umiestnená, agentúrou domácej ošetrovateľskej starostlivosti zo sumy 21,43 eura na sumu 23,54 eura za každú začatú hodinu takto poskytovanej starostlivosti. Ide o možnosť odľahčenia prevažne rodinným príslušníkom, ktoré sa 24 hodín starajú o svojich blízkych, ktorí sú na umelej pľúcnej ventilácii alebo v bdelej kóme, aby mohli ísť k lekárovi, alebo si trochu oddýchnuť. 

Agentúra domácej ošetrovateľskej starostlivosti
Zvyšuje sa cena dopravy za jeden kilometer jazdy osobným motorovým vozidlom agentúrou domácej ošetrovateľskej starostlivosti, z 0,37 eura na úroveň 0,427 eura. Okrem toho sa stanovuje pevná cena za každú návštevu osoby s potrebou ošetrovateľskej starostlivosti v jej domácom prostredí alebo v inom prirodzenom prostredí vykonanú agentúrou domácej ošetrovateľskej starostlivosti pod kódom 3439 vo výške 6,45 eura, v súčasnosti zdravotné poisťovne priemerne uhrádzali za túto návštevu 6,21 eura. K doprave a k návšteve sa pripočítava úhrada za ostatné poskytnuté ošetrovateľské výkony podľa osobitného predpisu, poskytované agentúrou domácej ošetrovateľskej starostlivosti, ktorých cenu nereguluje cenové opatrenie. Ošetrovateľské výkony poskytované agentúrou domácej ošetrovateľskej starostlivosti sa uhrádzajú aj vtedy, ak v ten istý deň bola osobe poskytnutá paliatívna zdravotná starostlivosť mobilným hospicom s lekárom a sestrou.

Dom ošetrovateľskej starostlivosti
Zvyšuje sa pevná cena za ošetrovateľskú starostlivosť poskytovanú poskytovateľom zdravotnej starostlivosti, ktorý má vydané povolenie na prevádzkovanie domu ošetrovateľskej starostlivosti zo sumy 100 eur na lôžkodeň na sumu 105 eur na lôžkodeň.

K všetkým pevným cenám sa pripočítavajú náklady na lieky zaradené do zoznamu liekov podľa osobitného predpisu1c) označené symbolom „A“ vykázané zdravotnej poisťovni poistenca na osobitnom zúčtovacom doklade.

Dôvodom na zvýšenie cien za poskytovanie zdravotnej starostlivosti mobilnými hospicmi, hospicmi, domami ošetrovateľskej starostlivosti a agentúrami domácej ošetrovateľskej starostlivosti je nárast ekonomicky oprávnených nákladov poskytovateľov zdravotnej starostlivosti, ktorí majú povolenie na prevádzkovanie mobilného hospicu, hospicu, domu ošetrovateľskej starostlivosti alebo agentúry domácej ošetrovateľskej starostlivosti, v nadväznosti na nárast osobných nákladov z dôvodu zmien platných od roku 2027 vyplývajúcich zo zmeny minimálnej mzdy (zákon č. 663/2007 Z. z. o minimálnej mzde v znení neskorších predpisov a zákon č. 311/2001 Z. z. Zákonník práce v znení neskorších predpisov, t. j. zmena minimálnych mzdových nárokov zamestnanca), zmeny vyplývajúcej z ustanovení o Osobitných ustanoveniach o odmeňovaní niektorých zdravotníckych pracovníkov (§ 80a až  80b) podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, t. j. zmeny základnej zložky mzdy vplyvom rastu priemernej mzdy v národnom hospodárstve a jej násobku podľa koeficientu u zdravotníckych pracovníkov. Ide o poskytovateľov zdravotnej starostlivosti, ktorí poskytujú zdravotnú starostlivosť v nepretržitej prevádzke, t. j. 365 dní v roku a 24 hodín denne.
Uvedené zmeny budú mať priamy dopad na zvýšenie ekonomicky oprávnených nákladov týchto poskytovateľov zdravotnej starostlivosti, ktoré nie sú zohľadnené v súčasnosti platnej regulovanej cene, preto je potrebné zvýšené ekonomicky oprávnené náklady premietnuť do výšky regulovaných cien týchto poskytovateľov. Zvýšením platieb sa zabezpečí primerané pokrytie zvýšených nákladov položky finančné ohodnotenie pracovníkov tak, aby mohli plniť svoju funkciu v požadovanej kvalite a na adekvátnej úrovni. 

K bodu 2
Transfúzne lieky 
Zvyšuje sa pevná cena v bode 1 prílohy č. 2 cenového opatrenia. 
Dôvodom na zvýšenie cien za poskytovanie transfuziologických služieb je nárast ekonomicky oprávnených nákladov zariadení, ktoré poskytujú tieto služby, hlavne v oblasti osobných nákladov vrátane mzdových nárokov zdravotníckych pracovníkov. V súčasnosti platné regulované ceny transfúznych liekov je potrebné upraviť vzhľadom na skutočný vývoj nákladov spojených s odberom krvi, spracovaním, laboratórnym vyšetrením, výrobou, skladovaním, distribúciou a zabezpečovaním kvality a bezpečnosti transfúznych liekov. 

Zariadenia poskytujúce transfuziologické služby zabezpečujú výkon činností vo verejnom záujme, pričom ich základným poslaním je zabezpečenie dostatočných zásob bezpečných transfúznych liekov pre potreby zdravotníckych zariadení na celom území Slovenskej republiky. Zachovanie stability systému transfúziologickej služby je nevyhnutnou podmienkou pre poskytovanie neodkladnej zdravotnej starostlivosti, urgentnej medicíny, transplantačného programu, onkohematologickej liečby a ďalších zdravotných výkonov závislých od dostupnosti krvi a krvných zložiek.
Navrhovaná aktualizácia cien predstavuje úpravu regulovaných cien na úroveň, ktorá bude zodpovedať ekonomicky oprávneným nákladom spojeným s výrobou transfúznych liekov a zabezpečí finančnú stabilitu systému transfúziologickej služby. 
Navrhovaná zmena je nevyhnutná na zachovanie funkčnosti a stability transfúziologického systému Slovenskej republiky a na zabezpečenie dostupnosti transfúznych liekov pre pacientov v rozsahu zodpovedajúcom potrebám zdravotnej starostlivosti pri súčasnom zachovaní vysokej úrovne kvality a bezpečnosti.

Bez primeranej úpravy regulovaných cien transfúznych liekov nebude možné dlhodobo zabezpečiť finančnú stabilitu v segmente transfuziologických služieb. Uvedený stav môže mať negatívny dopad na udržateľnosť systému zásobovania zdravotníckych zariadení krvou a krvnými zložkami, ako aj na schopnosť poskytovateľov plniť požiadavky vyplývajúce z platných právnych predpisov a štandardov kvality a bezpečnosti. 
Dostupnosť transfúznych liekov predstavuje neoddeliteľnú súčasť zabezpečenia rovného prístupu pacientov k zdravotnej starostlivosti. Každý pacient, bez ohľadu na miesto poskytovania zdravotnej starostlivosti, zdravotný stav alebo zdravotnú poisťovňu, musí mať v prípade medicínskej indikácie zabezpečený prístup k bezpečným transfúznym liekom. Primerané nastavenie regulovaných cien transfúznych liekov je preto jedným z predpokladov zachovania rovnosti prístupu k neodkladnej, operačnej, onkologickej, hematologickej a transplantačnej liečbe na celom území Slovenskej republiky.

K bodom 3 a 4
Upravuje sa výška mesačnej pevnej ceny za zdravotnú starostlivosť poskytovanú 
- ambulanciou rýchlej zdravotnej pomoci „S“ zo sumy 36 468 eur na sumu 38 357 eur, 
- ambulanciou rýchlej zdravotnej pomoci zo sumy 48 521 eur na sumu 51 010 eur, 
- ambulanciou špecializovanej rýchlej zdravotnej pomoci zo sumy 50 443 eur na sumu 53 198 eur, 
- ambulanciou rýchlej lekárskej pomoci v stretávacom režime "RV“ zo sumy 74 527 eur na sumu 78 617 eur, 
- ambulanciou rýchlej lekárskej pomoci zo sumy 88 114 eur na sumu 92 849 eur, 
- ambulanciou rýchlej lekárskej a zdravotnej pomoci zo sumy 70 174 eur na sumu 74 248 eur, 
- ambulanciou rýchlej lekárskej pomoci s vybavením mobilnej intenzívnej jednotky zo sumy 96 024 eur na sumu 101 359 eur, 
- ambulanciou vrtuľníkovej záchrannej zdravotnej služby zo sumy 166 328 eur na sumu 172 619 eur, 
- ambulanciou špecializovanej prepravy v režime kalendárne dni 12 hodín cez deň zo sumy 15 205 eur na sumu 15 866 eur
- a ambulanciou špecializovanej prepravy v režime pracovné dni 12 hodín cez deň zo sumy 10 807 eur na sumu 11 248 eur.

Dôvodom na zvýšenie cien za poskytovanie zdravotnej starostlivosti ambulanciami záchrannej zdravotnej služby je nárast ekonomicky oprávnených nákladov poskytovateľov zdravotnej starostlivosti, ktorí majú povolenie na prevádzkovanie ambulancie záchrannej zdravotnej služby, v nadväznosti na nárast osobných nákladov z dôvodu zmien platných od 1. januára 2027 vyplývajúcich so zmeny minimálnej mzdy (zákon č. 663/2007 Z. z. o minimálnej mzde v znení neskorších predpisov a zákon č. 311/2001 Z. z. Zákonník práce v znení neskorších predpisov, t. j. zmena minimálnych mzdových nárokov zamestnanca), zmeny vyplývajúcej z ustanovení o odmeňovaní niektorých zdravotníckych pracovníkov (§ 80a až  80b) podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, t. j. zmeny základnej zložky mzdy vplyvom rastu priemernej mzdy v národnom hospodárstve a jej násobku podľa koeficientu u zdravotníckych pracovníkov. Ide o poskytovateľov zdravotnej starostlivosti, ktorí poskytujú zdravotnú starostlivosť v nepretržitej prevádzke, t. j. 365 dní v roku a 24 hodín denne (325 ambulancií) a v 12 hodinovej prevádzke (26 ambulancií). 

Uvedené zmeny budú mať priamy dopad na zvýšenie ekonomicky oprávnených nákladov týchto poskytovateľov zdravotnej starostlivosti, ktoré nie sú zohľadnené v súčasnosti platnej regulovanej cene pre ambulancie záchrannej zdravotnej služby, preto je potrebné zvýšené ekonomicky oprávnené náklady premietnuť do výšky regulovaných cien týchto poskytovateľov. Zvýšením platieb sa zabezpečí primerané pokrytie zvýšených nákladov položky finančné ohodnotenie pracovníkov na ambulancie záchrannej zdravotnej služby tak, aby mohli plniť svoju funkciu v požadovanej kvalite a na adekvátnej úrovni.

K bodom 5 až 7
Upravuje sa výška mesačnej pevnej ceny za zdravotnú starostlivosť poskytovanú poskytovateľmi zdravotnej starostlivosti, ktorí majú povolenie na prevádzkovanie všeobecnej nemocnice alebo špecializovanej nemocnice, ktorí majú urgentný príjem 1. typu, alebo urgentný príjem 2. typu pre deti alebo urgentný príjem 2. typu pre dospelých, 
· zo sumy 88 586 eur mesačne pre urgentný príjem 1. typu na sumu 93 113 eur mesačne, 
· zo sumy 218 351 eur mesačne pre urgentný príjem 2. typu pre dospelých na sumu 229 509 eur mesačne,
· zo sumy 225 967 eur mesačne pre urgentný príjem 2. typu pre deti a dorast na sumu 237 514 eur mesačne, 
· zo sumy 88 586 eur mesačne pre urgentný príjem 2. typu v pôsobnosti Ministerstva vnútra Slovenskej republiky alebo Ministerstva obrany Slovenskej republiky na sumu 93 113 eur mesačne.

Upravuje sa taktiež pevná cena na expektačnom lôžku s kontinuálnym monitorovaním základných vitálnych funkcií trvajúcej minimálne 2 hodiny a menej ako 24 hodín poistencovi je súčin počtu ošetrených poistencov
· zo sumy 98,75 eur na sumu 103,80 pre osoby do dovŕšenia 19. roku veku,
· zo sumy 43,89 na sumu 46,13 pre dospelých poistencov.

Upravuje sa aj maximálna cena za jeden bod zdravotného výkonu zo sumy 0,04554 eura na sumu 0,04787 eura.
Ide o maximálnu regulovanú cenu a maximálny potenciálny dopad, je však na dohode medzi zdravotnými poisťovňami a poskytovateľmi výška ceny bodu; podľa dostupných údajov je priemerná cena za bod 0,015948 eura, subjekty sa nikdy nedohodli na maximálnej cene, preto sa dopad tejto zmeny nezapočítava do celkových dopadov.

Dôvodom na zvýšenie cien za poskytovanie neodkladnej zdravotnej starostlivosti urgentnými príjmami je nárast ekonomicky oprávnených nákladov poskytovateľov zdravotnej starostlivosti, ktorí majú povolenie na prevádzkovanie všeobecnej nemocnice alebo špecializovanej nemocnice, ktorí majú urgentný príjem 1. typu, alebo urgentný príjem 2. typu pre deti alebo urgentný príjem 2. typu pre dospelých, v nadväznosti na nárast osobných nákladov z dôvodu zmien platných od 1. januára 2027 vyplývajúcich so zmeny minimálnej mzdy (zákon č. 663/2007 Z. z. o minimálnej mzde v znení neskorších predpisov a zákon č. 311/2001 Z. z. Zákonník práce v znení neskorších predpisov, t. j. zmena minimálnych mzdových nárokov zamestnanca) a zmeny vyplývajúcej z ustanovení o odmeňovaní niektorých zdravotníckych pracovníkov (§ 80a až  80b) podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, t. j. zmeny základnej zložky mzdy vplyvom rastu priemernej mzdy v národnom hospodárstve a jej násobku podľa koeficientu u zdravotníckych pracovníkov. Ide o poskytovateľov zdravotnej starostlivosti, ktorí poskytujú zdravotnú starostlivosť v nepretržitej prevádzke, t. j. 365 dní v roku a 24 hodín denne. 

Uvedené zmeny budú mať priamy dopad na zvýšenie ekonomicky oprávnených nákladov týchto poskytovateľov zdravotnej starostlivosti, ktoré nie sú zohľadnené v súčasnosti platnej regulovanej cene, preto je potrebné zvýšené ekonomicky oprávnené náklady premietnuť do výšky regulovaných cien týchto poskytovateľov. Zvýšením platieb sa zabezpečí primerané pokrytie zvýšených nákladov urgentných príjmov tak, aby mohli plniť svoju funkciu v požadovanej kvalite a na adekvátnej úrovni. 

K bodu 8
Upravuje sa výška mesačnej pevnej ceny za ošetrovateľskú starostlivosť v zariadeniach sociálnych služieb a zariadeniach sociálnoprávnej ochrany detí a sociálnej kurately (ďalej len „zariadenie sociálnej pomoci“) podľa § 22 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 185/2014 Z. z. a podľa § 45 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení zákona č. 466/2008 Z. z. Ide o Zariadenie pre seniorov § 35, Zariadenie opatrovateľskej služby § 36, Domov sociálnych služieb § 38, Špecializované zariadenie § 39, Centrum pre deti a rodiny § 45 a Útulok, ktoré má uzatvorenú zmluvu so zdravotnou poisťovňou na poskytovanie ošetrovateľskej starostlivosti.

Pevná cena za poskytovanie ošetrovateľskej starostlivosti osobe, ktorá spĺňa indikačné kritériá na poskytovanie ošetrovateľskej starostlivosti v zariadení sociálnych služieb a zariadení sociálnoprávnej ochrany detí a sociálnej kurately, ktoré má uzatvorenú zmluvu so zdravotnou poisťovňou na poskytovanie ošetrovateľskej starostlivosti, sa zo sumy 14,67 eur eura na osobu a deň zvyšuje na sumu 16,02 eura na osobu a deň najmenej v rozsahu minimálneho počtu lôžok na účely poskytovania ošetrovateľskej starostlivosti v zariadení sociálnych služieb a zariadení sociálnoprávnej ochrany detí a sociálnej kurately podľa samosprávnych krajov. Ošetrovateľská starostlivosť podľa prvej vety sa uhrádza aj vtedy, ak v ten istý deň bola osobe poskytnutá paliatívna zdravotná starostlivosť mobilným hospicom.

Dôvodom na zvýšenie cien za poskytovanie ošetrovateľskej starostlivosti v zariadeniach sociálnej pomoci je nárast ekonomicky oprávnených nákladov týchto zariadení, ktorí majú uzatvorenú zmluvu so zdravotnou poisťovňou na poskytovanie ošetrovateľskej starostlivosti, v nadväznosti na nárast osobných nákladov z dôvodu zmien platných od 1. januára 2027 vyplývajúcich so zmeny minimálnej mzdy (zákon č. 663/2007 Z. z. o minimálnej mzde v znení neskorších predpisov a zákon č. 311/2001 Z. z. Zákonník práce v znení neskorších predpisov, t. j. zmena minimálnych mzdových nárokov zamestnanca) a zmeny vyplývajúcej z ustanovení o odmeňovaní niektorých zdravotníckych pracovníkov (§ 80a až  80b) podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, t. j. zmeny základnej zložky mzdy vplyvom rastu priemernej mzdy v národnom hospodárstve a jej násobku podľa koeficientu u zdravotníckych pracovníkov. Ide o zariadenia, ktoré poskytujú ošetrovateľskú starostlivosť v nepretržitej prevádzke, t. j. 365 dní v roku a 24 hodín denne. 

Uvedené zmeny budú mať priamy dopad na zvýšenie ekonomicky oprávnených nákladov týchto zariadení, ktoré nie sú zohľadnené v súčasnosti platnej regulovanej cene pre zariadenia sociálnej pomoci, preto je potrebné zvýšené ekonomicky oprávnené náklady premietnuť do výšky regulovaných cien týchto zariadení. Zvýšením platieb sa zabezpečí primerané pokrytie zvýšených nákladov zariadení sociálnej pomoci tak, aby mohli plniť svoju funkciu v požadovanej kvalite a na adekvátnej úrovni. 

Článok II

Navrhuje sa dátum účinnosti opatrenia na 1. januára 2027, okrem § 3j, ktorý nadobúda účinnosť 1. februára 2027. 

